
Universitatea din București va acorda titlul de Doctor Honoris Causa profesorului András Sajó, reputat specialist în drept constituțional comparat

Universitatea din București va acorda, în cadrul unei ceremonii care se va desfășura miercuri, 4 decembrie 2024, distincția de Doctor Honoris Causa profesorului András Sajó, reputat specialist în drept constituțional comparat. Evenimentul de acordare a înaltei distincții va avea loc începând cu ora 13:00, în Sala Senatului Universității din București (Șoseaua Panduri nr. 90, București).
[bookmark: _Hlk183646864]Profesor la Central European University din Viena și cercetător senior la CEU Democracy Institute din Budapesta, profesorul András Sajó este recunoscut pe plan internațional pentru contribuțiile sale în domeniul dreptului constituțional comparat, al teoriei politice și al sociologiei juridice. 
Judecător al Curții Europene a Drepturilor Omului între anii 2009 și 2017, profesorul András Sajó este, din 2020, membru al Facebook Oversight Board, o structură independentă compusă din specialiști în drept, comunicare și reglementarea internetului, al cărei scop este monitorizarea aplicării standardelor privind libertatea de exprimare pe această platformă.
Activitatea sa academică include publicarea unor lucrări de referință, precum monografia Limiting Government (CEU Press, 1999), Constitutional Sentiments (Yale University Press, 2011). Cel mai recent volum al său, Ruling by Cheating (Cambridge University Press, 2021),  explorează provocările contemporane cu care se confruntă democrația. De asemenea, profesorul Sajó este coordonatorul influentului Tratat Oxford de Drept Constituțional Comparat (The Oxford Handbook of Comparative Constitutional Law).
Aprecierea de care se bucură profesorul András Sajó este dovedită de numeroasele premii pe care le-a primit, de prelegerile susținute, dar și de apartenența sa la o serie de organizații de profil. Profesorului i-a fost decernat titlul de Doctor Honoris Causa al European University Institute din Florența, Italia, și al Ivane Javakhishvili Tbilisi State University, Georgia. A susținut Prelegerea „Blackstone” la Universitatea Oxford și continuă să fie invitat la numeroase universități din Europa și America de Nord (Harvard University, Statele Unite ale Americii, University of Toronto, Canada, Columbia University, Statele Unite ale Americii, Bocconi University, Italia). 
Acordarea titlului de Doctor Honoris Causa al Universității din București profesorului András Sajó este atât un semn de recunoaștere a activității sale științifice, cât și o reafirmare a angajamentului Universității din București de a promova excelența academică și colaborarea internațională.

